
 6.8.2013
 BG
 Официален вестник на Европейския съюз
 L 210/17
 РЕГЛАМЕНТ ЗА ИЗПЪЛНЕНИЕ (ЕС) No 752/2013 НА КОМИСИЯТА
 от 31 юли 2013 година
 за изменение на Регламент (ЕО) No 555/2008 по отношение на националните програми за подпомагане и търговията с трети държави в лозаро-винарския сектор
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 103ща и член 158а, параграф 4 във връзка с член 4 от него,
 като има предвид, че:
 (1)
 В членове 4 и 5 от Регламент (ЕО) No 555/2008 на Комисията (2) се посочват критериите за допустимост спрямо дейности за популяризиране на вина на пазарите на трети държави, включени в националните програми за подпомагане, както и процедурата за подбор при тези дейности.
 (2)
 С оглед на специфичния характер на мярката за популяризиране на вина на пазарите в трети държави, както и в светлината на натрупания опит по време на изпълнението на националните програми за подпомагане следва да бъдат установени правила за допустимост на разходи за персонал и административни разходи, извършени от бенефициента при изпълнението на такива мерки.
 (3)
 Член 19, параграф 2 от Регламент (ЕО) No 555/2008 включва разпоредби относно финансовото управление на инвестиционните мерки. С цел да се улесни осъществяването на инвестиционни проекти в контекста на изпълнението на програмния период 2014—2018 г., максималният таван за авансовите плащания следва да бъде увеличен през 2014 и 2015 г. Същият подход следва да се прилага и при осъществяването на инвестиционни проекти в контекста на края на първия програмен период 2009—2013 г. Следователно максималният таван за авансовите плащания следва да бъде увеличен и за 2013 г.
 (4)
 Целесъобразно е да се въведат мерки, които да гарантират доброто финансово управление и подобряването на контрола на финансирането от Съюза, авансово предоставено на бенефициентите в рамките на националните програми за подпомагане. Като се има предвид времето, необходимо на държавите членки за прилагане на тези мерки, тяхното въвеждане би трябвало да започне от 2014 г., освен ако държавите членки решат да предоставят по-големи авансови плащания през 2013 г. до границата, която следва да бъде въведена в член 19, параграф 2 от Регламент (ЕО) No 555/2008.
 (5)
 В дял III, глава II, раздел 2 от Регламент (ЕО) No 555/2008 се установяват изискванията, които трябва да бъдат спазвани за внос на вино, гроздов сок и гроздова мъст в Съюза. В него по-специално се предвижда задължението за съставяне на документ V I 1, изготвян въз основа на формуляр V I 1, съответстващ на образеца в приложение IX към посочения регламент, подписан от служител на официален орган и от служител на призната лаборатория, или опростен документ V I 1 на хартиен носител относно лозаро-винарски продукти, внесени в Съюза. Вземайки предвид развитието на компютризирани системи в този сектор, както и с цел улесняване на надзора на движението и контрола на продукти от лозаро-винарския сектор, е целесъобразно да се разреши